It-Tmienja u Għoxrin Ħadd Matul is-Sena

**“Iżżu Ħajr lil Alla f’Kollox”**

***Daħla:*** Merħba għal din il-liturġija tat-tmienja u għoxrin Ħadd Matul is-Sena. Alla tagħna hu Alla li jsalvana. Meta nduru lejh b’umiltà, hu jisma’ t-talba tagħna u jsalvana. X’inhi t-tweġiba għall-imħabba t’Alla minn naħa tagħna? It-tweġiba jagħtihilna Alla stess: “Iżżu ħajr lil Alla f’kollox. Dan hu li jrid Alla mingħandkom fi Kristu Ġesù”. Nibdew din iċ-ċelebrazzjoni ta’ ringrazzjament billi nkantaw….

***L-Ewwel Qari:*** Meta l-profeta jfejjaq raġel marid, dan ikun irid iroddlu ħajr, jirringrazzjah. Aħna msejħin ikollna l-istess sens ta’ gratitudni lejn Alla li mingħandu ġej kull ma hu tajjeb.

***Responsorju tas-Salm:* Il-Mulej għarraf is-salvazzjoni lill-ġnus.**

***It-Tieni Qari:*** Ġesù għandu jkun ir-raġuni ta’ kull ma nagħmlu u ta’ kull għażla tagħna. Niftakru li Alla tagħna ma jqarraqx bina għax hu ta’ kelmtu.

***Offertorju:*** *(X’ħin ikunu se jitressqu l-offerti lejn l-artal, l-animatur igħid):*

Ejjew noffru l-ħobż u l-inbid flimkien mal-għotja tagħna b’qalb mimlija gratitudni lejn il-ġid kollu li Alla għamel u qiegħed jagħmel magħna. Waqt din l-offerta, inkantaw….

***Tqarbin:*** *(Waqt li s-saċerdot ikun jitqarben bid-Demm ta’ Kristu, l-animatur igħid)*

“L-art kollha rat is-salvazzjoni ta’ Alla” qalilna s-salmista. Ejjew nersqu għat-Tqarbin Imqaddes bi spirtu umli u mimli gratitudni għax il-Mulej qiegħed isalvana bħalissa. Inkantaw…...

***Ringrazzjament:*** *(waqt li s-saċerdot ikun jippurifika l-Kalċi, l-animatur igħid)*

“Għannu lill-Mulej għanja ġdida għax għamel ħwejjeġ tal-għaġeb” qal is-salmista. Nirringrazzjaw lil dan Alla li ħabbna daqshekk billi ngħidu (jew) inkantaw….

***Kant tal-Għeluq…***